In nomine Domini et Salvatoris nostri Jesu Christi, Jonas præveniente divina misericordia Augustudunensis episcopus. Notum sit omnibus fidelibus sanctæ Ecclesiæ tam præsentibus quam futuris, quia venerabilis vir Reimbodo cum filio suo cujus vocabulum est Lifericus, tactus divina clementia, cum consultu prædecessoris nostri Althei episcopi, capellam in pago Augustudunensi, in vicaria Isiotrense, in loco qui dicitur Montem Buzinum, et propriis rebus ædificantes atque ad perfectum usque perducentes, deprecati sunt nostram benivolentiam qualiter eandem capellam eorum opere constructam, ecclesiastico ordine ad persolvendum jugiter divinum officium sollemniter consecraremus. Nos ergo benivolam eorum intentionem et humillimam petitionem considerantes, legibus canonicis dotem requirere procuravimus, unde digne domus Dei sustentaretur. Quod devotissima voluntate juxta nostri hortaminis constitutum adimplentes, pro Dei amore et sanctorum ipsius veneratione de rebus proprietatis suæ, secundum quod ratio dictabat, eidem loco nobiliter contulerunt sicut inferiora demonstrant. Quorum rationabili et laudabili petitione percepta, ecclesiastico ordine consecrare in opus Dei omnipotentis censuimus atque in honore et veneratione sancti Sebastiani martiris et cæterorum sanctorum, idibus octobris, Deo auctore sollemni officio dedicavimus. Ego itaque Ragabonto cum filio meo Hilferico juxta consilium et considerationem domni et venerabilis jamdicti Jonæ episcopi præfatam capellam pro amore Dei et animæ nostræ remedio rebus proprietatis nostræ dotamus atque in perpetuo dotatam esse volumus. Quamobrem ad usus et ministerium præfatæ basilicæ quam pro Dei amore construximus et consecrare rogavimus donamus atque in perpetuo do..... (desunt aliqua) esse volumus, hoc est in circuitu basilicæ, ante introitum ipsius, campum ad unum modium, qui est subter fossatum pertingentem usque ad mortam guttam; et ad partem orientalem terram arabilem cum prato et superposito ad modios V, salvato atrio ipsius ecclesiæ: similiter mansum quem Bernoinus tenet cum jamdicto servo et conjuge sua vocabulo Bertildis ac prole eorum, cum omnibus suis terminationibus donamus in integrum; et alium mansum in ipso pago vel in ipso agro, in villa nuncupante Villaris, quem de Altmaro per titulum venditionis, Hilferico avo nostro conquirente, nobis obvenit cum ancilla nomine Leobertane et prole ejus, pari ratione eidem loco cedimus cum omnibus adjacentiis suis et supraposito et quicquid ad eum aspicit aut aspicere videtur. Cedimus etiam et pratum ad honorem præfatæ capellæ de Abulmaro conquisitum. Hæc omnia superius nominata in honorem Dei omnipotentis et venerationem sanctorum ejus, quorum memoria et virtus ibi recolitur, ad usus et supplementum jam sæpius nominatæ basilicæ cedimus, atque de jure nostro in jure et proprietate ipsius et rectorum ejus transfundimus et perpetualiter deservitura concedimus. Et ut ab omni dominatione temporali ac infestatione hæredum omni tempore libera et quieta in Domini servitium valeat permanere, perfecta et plenissima voluntate, tam capellam quam et res ad ipsam aspicientes matri ecclesiæ sancti Nazarii et rectorum ipsius contradimus et jure ecclesiastico subjectam atque æternaliter mancipatam esse decernimus ita ut in omni ordinatione et dominatione faciat inde episcopus et ministri ejus legibus ecclesiasticis veluti de aliis rebus eidem matri Ecclesiæ collatis: ea videlicet conditione, ut dum nos vel unus legalium hæredum propinquior superstites apparuerimus, non tam jure dominationis et hæreditatis quam defensionis et protectionis in mandeburdum omni tempore vitæ nostræ habere valeamus, persolventes partibus sancti Nazarii ipso die cœnæ Domini, quando chrisma conficitur, libram ceræ annis singulis. Dum vero nos aut quilibet ex successoribus hæredum nostrorum præfatam capellam cum omni integritate rerum suarum ad honorem ecclesiæ possidendo conservaverit et custodiendo possederit, censumque sinodalem partibus sancti Nazarii tempore fixo persolverit, nulla sit licentia episcopo aliqua forte stomacatione vel cupiditate commoto jus hæreditatis nostræ vel successorum nostrorum alienare, aut in suos usus retorquere, aut perturbare. Si quis vero, quod futurum esse non credimus, si nos ipsi aut quilibet ex hæredibus nostris, vel ulla emissa persona, contra hanc nostræ donationis dotationem, tegiversando aliquam calumniam generare domui Dei et inferre voluerit, vel ejusdem ecclesiæ res dividere aut in sua diabolica cupiditate inflammatus retorquere temptaverit, aut de supra statuto censu tardus aut negligens apparuerit, tunc legaliter reddere cogatur: vel si noluerit, partibus matris Ecclesiæ aut cui litem intenderit, auri libram una cum cogenti fisco exsolvere compellatur et insuper quod repetit nullum obtineat effectum cum stipulatione subnixa. Et ut hoc donationis et dotationis nostræ cartula quam promptissimis animis matri ecclesiæ sancti Nazarii contradidimus plenissimam et perfectam atque inconvulsam omnibus temporibus obtineat firmitatem, non solum manu nostra subterfirmavimus sed et religiosorum ejusdem canonicorum seu nobilium et fidelium laicorum manibus corroborandam tradidimus.